**СПРАВКА**

**за отразяване на получени становища от обществен достъп по проект на Наредба за изменение и допълнение на Наредба № 1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри (Обн. ДВ. бр.51 от 20 Юни 2014г., изм. ДВ. бр.51 от 19 Юни 2018г., изм. и доп. ДВ. бр.51 от 28 Юни 2019г., изм. и доп. ДВ. бр.30 от 2020г.), осъществен от 15.04.2021 г. до 15.05.2021 г.**

|  |  |  |  |
| --- | --- | --- | --- |
| **ПОДАТЕЛ** | **ЗАБЕЛЕЖКИ** | **ПРИЕМА СЕ** | **НЕ СЕ ПРИЕМА** |
| **БЪЛГАРСКА ОПОЛЗОТВОРЯВАЩА И РЕЦИКЛИРАЩА АСОЦИАЦИЯ** | 1. На първо място бихме искали да изразим нашето несъгласие с предложената редакция на чл. 22, ал. 4 от Наредбата, тъй като тя не решава проблемите при уведомяването за трансграничен превоз, които възникват при прилагенто на сега действащата разпоредба.  С разпоредбата на чл. 22, ал. 4 от Наредбата е въведено задължение за лицата, осъществяващи трансграничен превоз на отпадъци за РБългария да изпращат до РИОСВ по местоназначение на отпадъците по електронна поща, **не по-късно от деня на натоварване**, копие на попълнен формуляр по Приложение VII на Регламент (ЕО) № 1013/2006.  БОРА получи множество сигнали от своите членове относно обективната невъзможност за изпълнение в срок на това задължение за уведомяване. Много често се оказва практически невъзможно компетентното РИОСВ да бъде уведомено за предвиждания трансграничен превоз за РБългария в деня на неговото натоварване, затова идеята на инициираната промяна на ал. 4 беше срокът за уведомлението да бъде удължен или премахнат, както и да бъде уреден алтернативен начин за осъществяване на уведомяването – чрез форма за предварително уведомяване. Действително, в предложеното изменение са предвидени 2 форми на уведомяване – чрез Приложение VII на Регламент (ЕО) № 1013/2006 от лицето, уреждащо превоза **или** чрез нов формуляр по образец по приложение № 52, подаван от получателите на отпадъците. Срокът за уведомяване обаче се е запазил същия: „не по-късно от деня на натоварване”. Не става ясно от текста, дали този срок се отнася само за подаване на уведомление чрез Приложение VII на Регламент (ЕО) № 1013/2006 от лицето, уреждащо превоза на отпадъците или и за подаване на новия новия формуляр по приложение №52. Считаме, че тази неяснота следва да бъде коригирана, за да не се стига до различни тълкувания на разпоредбата и до неправилно прилагане на Наредбата. В случай че законодателят е предвидил този срок да се отнася и за предварителното уведомление съгласно новия формуляр по приложение № 52 към Наредбата, то направената промяна се обезсмисля, тъй като по никакъв начин не се решават проблемите, възникващи от обективната невъзможност за уведомяване в срок. Освен това се създава и вътрешно противоречие в посочената разпоредба, тъй като във формуляра следва да се посочат "очаквани" количества и дата на превоза, а ако тези данни се подават в деня на натоварването, то те няма да са очаквани, а реални. Затова предлагаме следния текст на ал. 4:  *„(4) В случаите, за които не се изисква нотификация за превози на отпадъци за или внос в Република България по Регламент (ЕО) № 1013/2006, се изпраща по електронна поща до РИОСВ по местоназначение на отпадъците попълнен формуляр по Приложение VII на Регламент (ЕО) № 1013/2006, подписан в поле 12 от лицата, уреждащи превози или попълнен формуляр по образец, съгласно приложение № 52 от получателите на отпадъците*. |  | **Не се приема**  Предварителното уведомление е с цел извършване на ефективен контрол на трансграничния превоз по общите информационни изисквания. Причината за въвеждането на това уведомление е нерегламентирания трансграничен превоз, който в повечето случаи е извършване на превоз по общите информационни изисквания, който би следвало да е превоз с нотификация. В тази връзка е необходимо предварителното уведомление да е изпратено в съответното РИОСВ преди превозът да е достигнал българската граница. |
| 2. В ал. 5 на чл. 22 е променен и един от кодовете на отпадъците по Регламента - "код В3010 от Приложение III на Регламент (ЕО) № 1013/2006" се заменя с "код В3011", като изменението се позовават на новия Регламент 2020/2174, с който се актуализира кода на пластмасовите отпадъци. При прегледа на Регламента стигнахме до заключението, че с изменението на Наредбата се препраща към код, който вече не съществува. Считаме, че правилният код е EU3011.  На следващо място, в алинея 5 остава изискването за подаване на декларации по образец съгласно Приложение № 51 в деня на натоварване на отпадъците, която алинея не е в обхвата на предложените изменения. В настоящата редакция на ал. 5 съществува задължение за подаване на документа от „лицата по ал. 4“. Тази формулировка може да доведе до погрешни тълкувания, че подаване на декларация се дължи от всички лица, споменати в предходната алинея, а не само от лицата, уреждащи превоза. Считаме, че следва да се внесе уточнение, за да не се възприеме като пропуск на законодателя, което да доведе до неправилно разширително тълкуване на нормата. Поради това предлагаме чл. 22, ал. 5 от Наредбата също да претърпи промени като „лицата по ал. 4“ се замени с „лицата, уреждащи превоза“. По този начин ще се премахне и един правен абсурд – получателят на отпадъците да декларира наличието или липсата на примеси в отпадъци, които все още не са пристигнали при него. Предлагаме също така срокът за подаване на тази декларация да бъде по-дълъг. | **Приема се частично**  Кодът EU3011 е само за европейските превози.  Текстът се изменя така:  „класифицирани с код В3011 или с код EU3011". |  |
| 3. Допусната е грешка в предложената промяна на чл. 23, ал. 1, тъй като посочените думи, които трябва да бъдат заличени: „и чл. 22а“, липсват в текста:  *Чл. 23. (Изм. и доп. - ДВ, бр. 51 от 2019 г.; изм. и доп., бр. 30 от 2020 г., в сила от 31.03.2020 г.) (1) (Доп. - ДВ, бр. 51 от 2019 г.; изм., бр.30 от 2020 г., в сила от 31.03.2020 г.) Годишни отчети по чл. 13 - 22 и чл.22б за предходната календарна година се предоставят ежегодно до 10 март на текущата на хартиен носител или по електронен път в информационната система, поддържана от ИАОС, при наличие на квалифициран електронен подпис по смисъла на чл. 13, ал. 3 ЗЕДЕП.* |  |  |
| **АСОЦИАЦИЯ НА СПЕЦИАЛИСТИТЕ ПО УПРАВЛЕНИЕ НА ОКОЛНАТА СРЕДА** | 1. Предложение за изменение на чл. 22, ал. 5   Съгласно регулацията на Делегиран Регламент (ЕС) 2020/2174 предлагаме в ал. 5 думите „класифицирани с код В3010" да се заменят с „класифицирани с код В3011 или с код EU3011".  Класификацията на отпадъците с код В3021, код В3011 или код EU3011 изключва наличие на други материали, примеси или замърсители повече от десет тегловни процента за конкретната пратка. На това основание считаме, че текста на ал. 5 е излишен и представлява излишна административна тежест както за бизнеса, така и за администрацията. Аргумент в защита на нашата теза е и това, че повече от една година от влизане в сила на чл. 22, ал. 7, все още няма утвърдена от министъра на околната среда и водите методика за вземане на проби и анализ за съответствие с изискванията на чл. 22, ал.5. | **Приема се**  Отразено в текста |  |
| 1. Предложение за изменение на приложение № 21;   В таблицата към:  Раздел III. А УТАЙКА ОБРАЗУВАНА ОТ ТРЕТИРАНЕ НА БИТОВИ ОТПАДЪЧНИ ВОДИ,  Раздел III. Б УТАЙКА ОБРАЗУВАНА ОТ ТРЕТИРАНЕ НА ИНДУСТРИАЛНИ ОТПАДЪЧНИ ВОДИ,  Раздел IV. УТАЙКИ ОТ ПСОВ ПОЛУЧЕНИ ОТ ДРУГИ ЮРИДИЧЕСКИ ЛИЦА,  „Клас на опасните свойства: Н" да бъде заменено така: „Свойства, определящи отпадъка като опасен: HP" | **Приема се**  Отразено в текста |  |
| 1. **Предложение за изменение на Приложение № 52 по чл. 22, ал. 4**   Във връзка с чл. 98 от ЗУО и практическата невъзможност за превози на отпадъци за или внос в Република България на отпадъци по приложение III и 111а Регламент (ЕО) № 1013/2006 в приложение № 52, клетка 6, текста „D-код" да отпадне.  В полето на т. 10 след думата договора да се добави „по чл. 18 от Регламент (ЕО) № 1013/2006", а думата номер да се премахне, т.к. подобна номерация нормативно не се изисква. | **Приема се**  Отразено в текста |  |
| 4. Предложение за изменение на Приложение № 18 към чл. 16. ал. 1. 6 и 9  Предвид вече електронно създадения начин за подаване на годишни отчети съгласно чл. 48, ал. 8, в Национална информационна система „Отпадъци" (НИСО), бихме искали да обърнем внимание, че в електронната система няма възможност за попълване на количества и лица, на които са предадени отпадъците, образувани в съоръжението/инсталацията, както са посочени в таблица V.A на Приложение № 18 от проекта. Горното на практика означава, че НИСО не отговаря на нормативните изисквания, което предполага преработка на същата или респективно такова изменение на наредбата, че същата да отговаря на разработената вече система. | **Приема се**  Направена корекция в чл.16, ал.2 от Наредбата, с която изградената функционалност в НИСО отговаря на нормативната уредба. |  |
| По отношение въвеждането във функционалност на Националната информационна система за отпадъци от началото на 2021 г., и неколкократното удължаване на сроковете, свързани със задължителното ползване на система за водене на отчетност, изпъкнаха множество проблеми относно прилагането на Наредба за изменение и допълнение на Наредба № 1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри (Обн. ДВ. бр.51 от 2014г., изм. ДВ. бр.51 от 2018г., изм. и доп. ДВ. бр.51 от 2019г., изм. и доп. ДВ. бр.ЗО от 2020г.) Необходимите корекции на наредбата, свързани с въвеждане на електронна система бяха неглижирани, и резултатът е повече от очевиден.  Използваме настоящото становище, за да изразим нашата позиция, относно спешна необходимост от цялостна промяна на наредбата или издаване на нова наредба, съобразена с принципите за дигитализация, водене на отчетност в електронна среда и оптимизиране на информацията, която задължените лица трябва да въвеждат в системата. Предвид горното заявяваме нашата готовност и ангажираност относно формиране и участие в експертна група, която да се заеме с формулиране на всички проблеми по НИСО, както и наредбата, така че да се предостави възможност за водене на отчетност и предоставяне на информация в логически коректен и ясно разбираем за задължените лица вид | **Приема се**  Изготвен проект на Наредба, в който е отразено задължителното водене на отчетност и предоставянето на информация да става в електронна среда. |  |
| **НАЦИОНАЛНА АСОЦИАЦИЯ НА ЗЪРНОПРОИЗВОДИТЕЛИТЕ** | Във връзка с предстоящи промени в Наредба № 1 от 4 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри, Национална асоциация на зърнопроизводителите предлага следната възможна редакция на чл. 4, т. 1 относно задължените лица по Наредбата:  “1. лицата, чиято дейност е свързана с образуване на производствени и/или опасни отпадъци, с изключение на отпадъците, образувани от домакинства, търговските и административните сгради, и земеделски стопани, регистрирани по Наредба №3 от 29.01.1999 г. за създаване и поддържане на регистър на земеделските стопани;”  Мотив за предлаганата промяна е съществуващата нормативна база в селскостопанския сектор, а именно Закон за защита на растенията и Наредба № 8 от 23 февруари 2021 г. за условията и реда за контрол върху продуктите за растителна защита, търговията, преопаковането, съхранението и употребата им. Генерираният от земеделските стопани отпадък при производствената дейност са опаковките от продуктите за растителна защита. Съгласно сега действащата нормативна уредба (чл. 17, т. 4 от Наредба № 8 от 23 февруари 2021 г. за условията и реда за контрол върху продуктите за растителна защита, търговията, преопаковането, съхранението и употребата им) Българска агенция по безопасност на храните (БАБХ) следи за изпълнението на изискването земеделските стопани да имат сключен договор с фирма, вписана в регистъра на лицата, притежаващи документи за извършване на дейности с опасни отпадъци на ИАОС. Фирмата е ангажирана да събира от земеделските стопани пластмасовите опаковки от продукти за растителна защита съгласно договорни отношения.  От началото на годината генериращите отпадни продукти, в това число и земеделските производители, са задължени да подават онлайн чрез Националната информационна система „Отпадъци“ (НИСО) данни за количеството, свойствата, произхода на отпадъците и други данни. Задължени да правят това са всички юридически и физически лица, от чиято дейност се генерират отпадъци.  Електронната среда на системата за описване на отпадъците, регистрацията посредством квалифициран електронен подпис, както и попълването на специализиран работен лист, се превръщат в непосилно административно бреме за земеделските производители и същевременно прави практически неприложимо изпълнението на промените в Закона за управление на отпадъците, влезли в сила на 01.01.2021 г. Повече от 80% от земеделските производители в страната нямат нужния професионален и технически капацитет за извършване на гореспоменатите дейности по регистрация и опис в НИСО. |  | **Не се приема**  Съгласно чл. 44, ал. 1 от ЗУО, лицата, чиято дейност е свързана с образуване, събиране, третиране и транспортиране и/или третиране на производствени и/или опасни отпадъци, са длъжни да водят отчетни книги и да предоставят годишни отчети. Земеделските стопани образуват опасни отпадъци от опаковки от препарати за растителна защита.  Това задължение произтича от чл. 35, пар. 1 от Директива 2008/98/ЕО относно отпадъците. |